Source: http://ec.europa.eu/civiljustice/legal_aid/legal_aid_por_mt.htm
Timestamp: 2018-06-20 11:13:55+00:00
Document Index: 90035

Matched Legal Cases: ['qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Art. 20']

﻿ Kummissjoni Ewropea - Network gudizzjarju ewropew - Għajnuna legali - Portugall
Kummissjoni Ewropea > NGE > Għajnuna legali > Portugall
1. X’inhuma l-ispejjeż ta’ proċeduri legali u normalment min iħallashom?
2. X’inhi l-protezzjoni legali?
3. Min jista’ jibbenefika mill-protezzjoni legali?
4. Il-protezzjoni legali tista’ tinkiseb għal kull tip ta’ tilwima jew litigazzjoni?
5. Teżisti xi proċedura speċjali għall-każijiet urġenti?
6. Fejn nista’ nakkwista formoli ta’ applikazzjoni għall-għajnuna legali?
7. X’dokumenti għandi nehmeż ma’ l-applikazzjoni?
8. Fejn għandi nibgħat l-applikazzjoni?
9. Kif inkun infurmat jekk ingħatajtx l-għajnuna legali?
10. Jekk ningħata l-għajnuna legali, x'għandi nagħmel?
11. Jekk ningħata l-għajnuna legali, min jaħtar l-avukat?
12. Jekk nikkwalifika għall-għajnuna legali, dan ikopri l-ispejjeż kollha tal-proċeduri?
13. Jekk ningħata l-għajnuna legali parzjali, min iħallas il-bqija?
14. Jekk nixtieq nappella s-sentenza, il-protezzjoni legali li ngħatatli testendi għal appell bħal dan?
15. Tista’ l-għajnuna legali li ngħatat tkun irtirata qabel il-konklużjoni tal-proċeduri?
16. Jekk l-għajnuna legali ma tingħatalix, nista’ nappella kontra din id-deċiżjoni?
L-ispejjeż tal-proċeduri legali għandhom x’jaqsmu mal-ħlas ta’ l-ispejjeż u d-drittijiet tar-rappreżentant legali (barrister, junior barrister jew solicitor);
L-ispejjeż jinkludu drittijiet tal-qorti u ħlasijiet;
Id-drittijiet tal-qorti jkopru l-ħlas mill-utenti tal-Qorti għas-servizz pubbliku ta’ l-amministrazzjoni tal-Ġustizzja; l-ammonti huma ffissati fuq il-bażi ta’ skeda li tieħu bħala referenza l-valur monetarju tal-kawża; fil-każ ta’ l-appelli, il-parti li titlef tħallas l-ispejjeż; l-ispejjeż inċidentali huma intaxxati separatament imma jiddependu fuq il-valur ta’ l-azzjoni;
Il-ħlasijiet jikkonsistu mill-ħlas lura ta’ spejjeż magħmulin mill-Qorti, ħlasijiet lil organizzazzjonijiet biex ikopru l-ispiża ta' ċertifikati mhux prodotti uffiċjalment mill-Qorti, id-dokumenti, l-opinjonijiet, id-disinji, l-evidenza dokumentarja u s-servizzi li l-Qorti setgħet talbet, ħlasijiet lil dawk li pparteċipaw fil-proċeduri, inkluż drittijiet legali fissi, spejjeż ta’ l-ivjaġġar u l-assistenza għall-ispejjeż, ir-rimborż ta’ ħlasijiet postali, tat-telefown, tat-telegrafu, tal-fax, tal-kopji elettroniċi, ir-rimborż għall-akkwist ta’ mezzi manjetiċi meħtieġa għar-reġistrazzjoni ta’ l-evidenza u r-rimborż lill-parti li tirbaħ fil-proċeduri ta’ l-ispejjeż, kif ukoll d-drittijiet ta’ l-avukati (barristers);
Id-drittijiet tar-rappreżentanti legali huma ffissati mill-Qorti, li għandha, għal dan il-għan, tqis sew il-ħin użat, id-diffikultà tal-materja, l-importanza tas-servizz ipprovdut, il-mezzi finanzjarji tal-partijiet interessati, ir-riżultati miksuba permezz tal-kawża u l-ammonti applikati, f’ċirkostanzi simili, fid-distrett ġudizzjarju rispettiv;
Ir-responsabbilità għall-ħlas ta’ l-ispejjeż hija bbażata fuq id-deċiżjoni tal-qorti fir-rigward tal-kawża li tkun inqatgħet, l-ispejjeż jitħallsu mill-parti li tilfet jew mill-parti li tkun ibbenefikat mill-azzjoni;
Xi proċeduri huma, bis-saħħa ta’ dispożizzjonijiet legali, eżentati mill-ħlas ta’ l-ispejjeż, kif inhuma xi partijiet fil-proċeduri;
Id-drittijiet finali tal-qorti, fi proċeduri ċivili, huma ffissati meta tispiċċa l-kawża; għalhekk, jitħallsu f’intervalli, kwart jitħallas fil-ħin tal-preżentazzjoni tal-petizzjoni jew it-talba inizjali, id-difiża jew l-appell; fil-maġġornanza ta’ l-azzjonijiet, dritt tal-qorti sussegwenti, ta’ ammont daqs id-dritt tal-qorti tal-bidu, jitħallas wara n-notifika tad-data ffissata għas-smigħ finali;
L-ammonti mħallsa fir-rigward ta’ drittijiet tal-qorti inizjali u d-drittijiet tal-qorti mħallsa sussegwentement mill-parti li tirbaħ ikunu rimborżati lil din ta’ l-aħħar flimkien ma’ kull somma mħallsa biex tkopri l-ispejjeż.
Il-protezzjoni legali hija s-sistema stabbilita kostituzzjonalment u legalment li tiżgura li ħadd ma jgħaddi minn diffikultà jew ikun imċaħħad, minħabba l-istatus soċjali jew kulturali tiegħu, jew in-nuqqas ta’ mezzi finanzjarji, milli jkun infurmat dwar, jeżerċita jew jiddefendi id-drittijiet tiegħu.
Din tikkonsisti f’żewġ tipi:
a. L-informazzjoni legali, li taħseb biex tgħarraf dwar id-drittijiet li wieħed ikollu u s-sistema legali, biex tipprovdi l-aħjar eżerċizzju ta’ dawk id-drittijiet u t-twettiq ta’ dmirijiet legalment stabbiliti, partikolarment permezz tal-ħolqien gradwali ta’ servizzi li jipprovdu aċċess għall-qrati u servizzi ġudizzjarji u;
b. Il-protezzjoni legali, li tinkludi:
b.1. Il-pariri legali, permezz ta’ ditti legali li huwa intenzjonat li jkopru t-territorju nazzjonali kollu u li ċ-ċittadini ikunu jistgħu jżuru biex jirċievu parir legali b’xejn minn professjonisti legali. Il-pariri legali jistgħu jinvolvu li jittieħdu miżuri extra ġudizzjarji jew mekkaniżmi informali ta’ rikonċiljazzjoni;
b.2. L-għajnuna legali, li għandha dawn is-suriet:
b.2.1. L-eżenzjoni totali jew parzjali minn drittijiet u ħlasijiet oħra li għandhom x’jaqsmu mal-proċeduri;
b.2.2. Il-posponiment tal-ħlas ta’ drittijiet tal-qorti u drittijiet oħra dwar il-proċeduri;
b.2.3. Il-ħatra u l-ħlas ta’ drittijiet ta’ rappreżentanti legali, jew alternattivament, ħlasijiet ta’ drittijiet lir-rappreżentant legali magħżul mill-applikant.
Dan it-tip ta’ l-aħħar jista’ jingħata flimkien ma’ xi waħda mit-tnejn ta' qabel.
Il-benefiċjarji tal-protezzjoni legali (pariri legali u għajnuna legali) huma kif ġej:
Ċittadini Portugiżi u ta’ l-Unjoni Ewropea li juru li m’għandhomx mezzi finanzjarji biżżejjed biex iħallsu d-drittijiet tar-rappreżentanti legali u biex iħallsu, għal kollox jew f’parti, l-ispejjeż normali tal-proċeduri legali;
Barranin u persuni mingħajr stat (apolidi) li joqgħodu abitwalment fil-Portugall;
Barranin mhux residenti fil-Portugall, bl-istess mod kif tingħata l-protezzjoni legali lil ċittadini Portugiżi bil-liġijiet ta’ l-Istati rispettivi;
Entitajiet legali u kumpaniji li jippruvaw li m’għandhomx biżżejjed mezzi finanzjarji biex iħallsu d-drittijiet tal-professjonisti legali, biex ikopru, għal kollox jew f’parti l-ispejjeż normali tal-proċeduri legali;
Kumpaniji u kummerċjanti waħdanin, f’każijiet dwar l-eżerċizzju tal-kummerċ, u stabbilimenti individwali b’responsabbilità limitata meta d-drittijiet tal-qorti u l-ispejjeż oħra dwar il-proċeduri jammontaw għal somma konsiderevoli illi tisboq l-possibilitajiet finanzjarji stmati tagħhom, partikolarment, fir-rigward tat-turnover, il-valur tal-kapital jew il-valur azzjonarju u n-numru ta’ l-impjegati.
Il-protezzjoni legali tista’ tingħata għar-riżoluzzjoni ta’ kull tip ta’ tilwima legali jew litigazzjoni u l-għajnuna legali ma tiddipendix fuq valutazzjoni minn qabel ta’ l-għan u l-kumplessità ta’ l-azzjoni li ser tibda jew li diġà nfetħet, il-mertu tagħha jew it-tip tal-proċeduri.
L-ebda proċedura speċjali ma teżisti għal każijiet urġenti.
Iżda, huwa xieraq li jkun innutat li ġej:
Il-parti interessata tista’ dejjem, speċjalment f’azzjonijiet urġenti, tispjega l-każ tagħha lill-avukat (barrister, junior barrister jew solicitor), li jikkoordina l-applikazzjoni għall-għajnuna legali skond ir-regoli tal-proċedura speċifiċi applikabbli;
Meta, fil-każ ta’ applikazzjoni għall-għajnuna legali, fil-pendenza ta’ azzjoni legali, l-applikant jixtieq jaħtar rappreżentant legali, il-limitu taż-żmien huwa interrott meta jkun ippreżentat dokument li jipprovdi evidenza li l-applikazzjoni għall-għajnuna legali ddaħħlet għand tas-Sigurtà Soċjali;
Il-limitu taż-żmien għat-tmiem tal-proċedura amministrattiva u d-deċiżjoni dwar l-applikazzjoni għall-għajnuna legali huwa ta’ 30 jum. Wara li jkun skada l-limitu taż-żmien mingħajr ma tkun ttieħdet deċiżjoni, l-applikazzjoni titqies li ngħatat b’mod taċitu.
Formoli ta’ applikazzjoni jistgħu jinkisbu, b’xejn, kif ġej:
Fuq karta, minn kull uffiċċju tas-Sigurtà Soċjali miftuħ għall-pubbliku.
F’forma elettronika mill-website - .
Prova ta’ mezzi insuffiċjenti, li tista’ tintbagħat f’kull forma xierqa. Għalhekk, kull dokument li jservi biex juri li l-applikant m’għandux biżżejjed mezzi finanzjarji biex ikopri, għal kollox jew f’parti, l-ispejjeż normali tal-proċeduri ġudizzjarji jista’ jinhemeż ma’ l-applikazzjoni.
L-applikazzjoni għall-għajnuna legali tista’ tintbagħat f’kull uffiċċju tas-Sigurtà Soċjali, miftuħ għall-pubbliku, b’kull mezz li ġej:
personalment;
bil-fax;
bl-e-mail (għadu mhux disponibbli).
Id-deċiżjoni finali dwar l-applikazzjoni għall-għajnuna legali tkun innotifikat bil-miktub lill-applikant mill-uffiċċju tas-Sigurtà Soċjali li jieħu ħsieb il-kwistjoni.
Fil-każ li din in-notifikazzjoni ma ssirx f’perjodu ta’ 30 jum, l-għajnuna legali titqies li ngħatat taċitament.
F’din l-aħħar sitwazzjoni, u bħala prekawzjoni, (billi seta’ kien hemm sospenzjoni tat-terminu jew in-notifika setgħet ntbagħtet bil-posta wara l-iskadenza tal-perjodu msemmi ta’ 30 jum) ikun xieraq, qabel ma jibdew il-proċeduri legali, li tinkiseb informazzjoni mis-Sigurtà Soċjali fir-rigward ta’ l-istatus ta’ l-applikazzjoni għall-għajnuna legali.
Jekk iċ-ċertifikat ta’ l-għajnuna legali ikopri l-ħatra ta’ rappreżentant legali, in-notifika ta’ dik id-deċiżjoni tintbagħat ukoll lill-Assoċjazzjonijiet ta’ l-Avukati (il-Bar Association jew is-Solicitors Association) li jkollhom terminu ta’ għaxart ijiem, b’seħħ mid-data tan-notifika msemmija, biex jaħtruh.
Din il-ħatra tkun innotifikata lill-applikant u lir-rappreżentant legali maħtur u, meta dawn l-applikazzjonijiet isiru fil-pendenza ta’ azzjoni legali, din in-notifika isservi wkoll bħala notifika tal-bidu mill-ġdid tat-terminu legali.
In-notifika tad-deċiżjoni tal-ħatra tar-rappreżentant legali tagħmel referenza espressa lill-applikant ta’ l-isem u l-indirizz ta’ l-uffiċċju tar-rappreżentant legali, flimkien mad-dmir ta’ dan ta’ l-aħħar li jagħti l-assistenza legali.
L-applikant għandu għalhekk jikkuntattja minnufih lir-rappreżentant legali maħtur, li jipprovdilu l-informazzjoni meħtieġa.
Jekk iċ-ċertifikat ta’ l-għajnuna legali jkopri eżenzjoni totali jew parzjali minn, jew posponiment ta', id-drittijiet tal-qorti u l-ħlasijiet oħra dwar il-proċeduri, l-applikant għandu jissottometti dokument li jipprova li ngħatat l-għajnuna legali msemmija.
F’dawk il-każijiet fejn issir u tintlaqa’ l-applikazzjoni għall-ħatra ta’ rappreżentant legali, l-Assoċjazzjonijiet ta’ l-Avukati (il-Bar Association jew is-Solicitors Association) jagħżlu u jaħtru r-rappreżentant legali, sakemm il-parti interessata ma tkunx għamlet hekk diġà.
Jekk it-tip ta’ l-għajnuna legali li ngħatajt tkopri l-eżenzjoni totali mid-drittijiet tal-qorti u l-ħlasjiet l-oħra u mill-ħlas tad-drittijiet tar-rappreżentant legali, l-ispejjeż kollha tal-proċeduri ikunu koperti miċ-ċertifikat ta’ l-għajnuna legali.
Kull ħlas li mhux kopert bl-għajnuna legali jitħallas mill-applikant.
L-għajnuna legali tkompli tapplika għall-għanijiet ta’ l-appell, irrispettivament minn kull deċiżjoni fuq il-merti tal-każ.
Ladarba ngħatat, l-għajnuna legali tista’ tkun irtirata qabel il-konklużjoni tal-proċeduri:
Jekk l-applikant jikseb mezzi biżżejjed li ma jkollux bżonn ta’ l-għajnuna legali;
Meta jkun ippruvat b’dokumenti ġodda li r-raġunijiet għaliex ngħatat l-għajnuna legali ma japplikawx aktar;
Jekk id-dokumenti li servew bħala l-bażi għall-għoti ta’ l-għajnuna legali huma ddikjarati bħala foloz b’deċiżjoni res judicata.
Id-deċiżjoni fir-rigward ta’ l-għajnuna legali tista’ tkun sfidata jew appellata, imma hija suġġetta għar-reviżjoni ġudizzjarja (stħarriġ ġudizzjarju) permezz ta’ applikazzjoni li tintbagħat lill-uffiċċju tas-Sigurtà Soċjali li ħa ħsieb l-applikazzjoni.
Il-Qorti Distrettwali fejn jinsab is-Servizz tas-Sigurtà Soċjali hija kompetenti tagħti l-aħħar deċiżjoni jew, jekk l-applikazzjoni tkun saret fil-pendenza ta’ l-azzjoni, il-qorti fejn l-azzjoni hija pendenti.
Aktar informazzjoni fuq l-għajnuna legali Portugiża tista’ tinkiseb minn:
P - 1400-004 Lisbona
It-testi legali li ġejjin, partikolarment, għandhom x’jaqsmu ma’ l-aċċess għal-liġi u l-qrati:
L-Art. 20 tal-Kostituzzjoni tar-Repubblika Portugiża;
Il-Liġi Nru. 30-E/2000, ta’ l-20 ta’ Diċembru (li timmodifika s-sistema ta’ aċċess għal-liġi u għall-Qrati, li tattribwixxi lis-Sigurtà Soċjali l-ħidma tal-valutazzjoni ta’ l-applikazzjonijiet għall-għajnuna legali);
Id-Direttiva Nru. 150/2002, tad-19.02 (skeda ta’ drittijiet tar-rappreżentanti legali li jipprovdu l-għajnuna legali ġewwa l-ġurisdizzjoni)
Il-Liġi Digriet Nru. 224-A/96 , tas-26 ta’ Novembru (li tapprova l-Kodiċi ta’ l-Ispejjeż Legali).
« Għajnuna legali - Informazzjoni Ġenerali | Portugall - Informazzjoni Ġenerali »